CELEX: 62019TN0716
Language: lt
Date: 2019-10-22 00:00:00
Title: Byla T-716/19: 2019 m. spalio 22 d. pareikštas ieškinys byloje Interpipe Niko Tube ir Interpipe Nizhnedneprovsky Tube Rolling Plant/Komisija

13.1.2020   
            
            
               LT
            
            
               Europos Sąjungos oficialusis leidinys
            
            
               C 10/43
            
         
      2019 m. spalio 22 d. pareikštas ieškinys byloje Interpipe Niko Tube ir Interpipe Nizhnedneprovsky Tube Rolling Plant/Komisija
      (Byla T-716/19)
      (2020/C 10/54)
      Proceso kalba: anglų
      
         Šalys
      
      
         Ieškovės: Interpipe Niko Tube OOO (Nikopolis, Ukraina) ir Interpipe Nizhnedneprovsky Tube Rolling Plant PAO (Dniepras, Ukraina), atstovaujamos advokato B. Servais
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  panaikinti 2019 m. rugpjūčio 1 d. Komisijos įgyvendinimo reglamentą (ES) 2019/1295, kuriuo, pagal Reglamento (ES) 2016/1036 11 straipsnio 3 dalį atlikus dalinę tarpinę peržiūrą, iš dalies keičiamas Įgyvendinimo reglamentas (ES) 2018/1469, kuriuo tam tikriems importuojamiems Rusijos ir Ukrainos kilmės besiūliams vamzdžiams ir vamzdeliams iš geležies arba plieno nustatomas galutinis antidempingo muitas,
               
            
                  —
               
               
                  įpareigoti Komisiją padengti šiame procese patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad į dempingo maržos apskaičiavimą pardavimams, kuriuos atliko ieškovės su jomis susijusiam vidaus prekeiviui, įtraukdama pardavimo, bendrąsias ir administracines (toliau – PBA) išlaidas Komisija pažeidė Reglamento (ES) 2016/1036 (toliau – Pagrindinis reglamentas) (1) 2 straipsnio 3 dalies pirmą pastraipą, 2 straipsnio 4 dalies pirmą pastraipą, 2 straipsnio 6 dalies pirmą sakinį ir 9 straipsnio 4 dalį bei PPO susitarimo dėl antidempingo 2 straipsnio 2.2.2 punkto pirmą sakinį ir 9 straipsnio 9.3 dalį.
               
            
                  2.
               
               
                  Antrasis ieškinio pagrindas grindžiamas tuo, kad Komisija padarė akivaizdžią vertinimo klaidą, kaip korekciją pagal Pagrindinio reglamento 2 straipsnio 10 dalies i punktą ir 2 straipsnio 10 dalies pirmą pastraipą iš ieškovių eksporto kainos atskaičiuodama sumą, lygią susijusio prekeivio PBA išlaidoms ir nesusijusio importuotojo sąlyginiam pelnui.
               
            
                  3.
               
               
                  Trečiasis ieškinio pagrindas grindžiamas tuo, kad Komisija pažeidė Pagrindinio reglamento 11 straipsnio 9 dalį ir neteisėtai apskaičiavo ieškovių dempingo maržą taikydama kitokią metodologiją ieškovių normaliajai vertei ir eksporto kainai nustatyti lyginant su ankstesniame tyrime, kuris leido peržiūrėti skirtas priemones, taikyta metodologija.
               
            
                  4.
               
               
                  Ketvirtasis ieškinio pagrindas grindžiamas ieškovių teiginiu, kad Komisija pažeidė jų teises į gynybą, nes antrajame papildomų faktų atskleidimo protokole, gautame ginčijamo reglamento paskelbimo dieną, buvo naujų faktinių aplinkybių, dėl kurių ieškovėms nebuvo suteikta galimybė pasisakyti.
               
            
         (1)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016, p. 21).